Omdannelsen af erhvervsområdet på Engtoften til boliger starter. 146 lejligheder er klar til sommeren 2017.

Annonce

Pensionsselskabet PKA opfører et tæt-lavt boligbyggeri med 146 lejligheder i en del af den gamle erhvervsområde på Engtoften i Viby.

Byggeriet til 300 mio. kr. er tegnet af århusianske Luplau & Poulsen Arkitekter A/S og skal efter planen står færdigt i sommeren 2017.

Totalentreprenør på projektet er JCN Nolig, der har sine rødder i Vildbjerg ved Herning, men som efterhånten har mere end 80 procent af sin omsætning i Østjylland.

Projektet på Engtoften er den største ordre i byggefirmaets mere end 70 årige historie.

JCN Bolig har i dag egne håndværkere til at udføre blandt andet en del af beton- og tømrerarbejdet. Desuden har virksomheden ansat en række ingeniører og projektledere både på kontoret i Vildbjerg og i Aarhus.

»Men det er klart, at med en ordre som denne, er vi begyndt at se os om efter endnu flere kvalificerede medarbejdere især i forhold til projektledelse,« siger JCN Boligs regionschef, Lars Adamsen, i en pressemeddelelse.

I Aarhus er firmaet i forvejen i gang med en større renoveringsopgave i boligforeningen Almenbos afdeling Græsvangen i Tilst, hvor de 90 boliger fra 1970'erne skal renoveres for mere end 70 mio. kr.